**ELŐTERJESZTÉS**

**Körmend Város Önkormányzata Képviselő Testületének 2015. február 25-i ülésére**

**Tárgy:** Beszámoló a Körmenden Foglalkoztatottakért Közalapítvány 2014. évi tevékenységéről

Tisztelt Képviselő-testület!

Közalapítványunk az alábbi beszámolót tárja Önök elé a 2014. év kapcsán:

1. **Pénzügyi elszámolás 2014. évről**

Lekötött betét nyitóegyenleg:   2.332.029.-Ft
Kamat                           15.274.-Ft
Záróegyenleg:                       2.347.303.-Ft

A bankszámla nyitó egyenlege:    207.478.-Ft
Kamat                                               20.-Ft
Számlavezetési díj                        15.922.-Ft
Záróegyenleg:                           191.576.-Ft

Vagyis összesen:Nyitóegyenleg:   2.539.507.-Ft
                           Bevétel            15.294.-Ft
                           Kiadás             15.922.-Ft
                           Záróegyenleg: 2.538.879.-Ft

2. **Működés:**

A tavalyi évben az Önkormányzat Képviselő-testülete kérte annak felülvizsgálatát, hogy mely pályázatokon tudna részvételével segíteni a Közalapítvány Körmenden a foglalkoztatottságot.

Ezen vizsgálat nyomán került képbe a **Rugalmas foglalkoztatás elterjesztése a konvergencia régiókban”** című pályázat, **illetve a Fiatalok vállalkozóvá válásának támogatása a konvergencia régiókban”** című pályázat. Mindkét pályázat ismert a Testület előtt, az egyik a munka és a magánélet összehangolását lehetővé tévő megoldások kidolgozását célozza meg, kiemelten a kisgyermeket nevelő szülők munkaerő-piacra való sikeres visszatérése, valamint alkalmazkodóképességük fejlesztése tárgykörében, akik ilyen megoldások hiányában távol maradnának a munkaerő-piactól. A munka és a magánélet összehangolását elősegítő intézkedések hozzájárulnak a kisgyermeket nevelő szülők, valamint egyéb speciális élethelyzetben lévő csoportok (pl. munka mellett tanulmányokat folytatók, idős vagy beteg családtagot ápolók) foglalkoztatásának növeléséhez.

A másik pályázat célja Magyarország területén új egyéni vagy mikrovállalkozás indítását tervező, vállalkozói szemlélettel rendelkező, 18-25 év közötti (felsőfokú végzettségű pályakezdők esetén 18-30 éves) fiatalok felkészítése saját vállalkozásuk indítására, üzleti tervük kialakításához nyújtott ismeret és készségfejlesztéssel, valamint pénzügyi támogatással a jóváhagyott üzleti terv alapján indított vállalkozásuk induló költségeihez.

Az első pályázat esetében a Közalapítvány konzorciumi tag, a második esetében konzorciumvezető.

A Közalapítvány 2015. január 30-i ülésén megtárgyalta a pályázatokon való részvételt, és azt támogatta. A pályázatok az eltelt időben beadásra is kerültek, elbírálás alatt állnak.

Jelen pillanatban erről tudom tájékoztatni az alapító Önkormányzatot.

Jelezni kívánom továbbá, hogy amennyiben a pályázatok nyernek, az folyamatos működést fog igényelni a Közalapítványtól, így azon tagok pótlásáról, akik tagsága valamilyen módon akadályoztatott, lemondásuk esetén gondoskodnia kell majd az Önkormányzatnak.

Körmend, 2015. február 16.

**Dr. Déri Miklós sk.**

**Kuratórium elnöke**

**HATÁROZATI JAVASLAT**

Körmend város Önkormányzata Képviselő-testülete a Körmenden Foglalkoztatottakért Közalapítvány 2014. évi működéséről szóló beszámolót elfogadja, egyúttal kéri, hogy a Közalapítvány az előterjesztésben említett pályázatok támogatása esetén járuljon hozzá a Körmenden dolgozók munkavégzési körülményeinek rugalmassá tételéhez, illetve a pályakezdő vállalkozó fiatalok vállalkozása elindításához.

Körmend, 2015. február 16.

**Bebes István**

**polgármester**